เหงียน กง เฝื่อง

**เหงียน กง เฝื่อง** (; เกิด 21 มกราคม พ.ศ. 2538) นักฟุตบอลอาชีพชาวเวียดนาม ปัจจุบันเล่นตำแหน่งกองหน้าให้กับโยโกฮามะ ในเจลีก1 และฟุตบอลทีมชาติเวียดนาม

กง เฝื่องได้รับฉายา "เมสซิเวียดนาม" จากแฟนบอลและสื่อมวลชนเนื่องจากรูปแบบการเล่นและรูปร่างของเขา กง เฝื่องเป็นนักฟุตบอลที่มีพรสวรรค์และมีอนาคตไกลมากที่สุดคนหนึ่งในเวียดนาม เขาเป็นนักเตะเยาวชนของฮว่างอัญซาลายและได้เลื่อนขึ้นมาอยู่ในทีมชุดใหญ่ของฮว่างอัญซาลายใน ค.ศ. 2558 และได้รับการโหวตให้รับรางวัลนักเตะดาวรุ่งแห่งปีของสโมสรประจำปีนั้น โดย เหงียน กง เฝื่อง เป็นผู้เล่นชาวเวียดนามคนแรกที่ได้เล่นในเบลเจียนเฟิสต์ดิวิชัน เอ

## ชีวิตช่วงต้น
กง เฝื่องเกิดเมื่อวันที่ 21 มกราคม พ.ศ. 2538 ที่จังหวัดเหงะอาน เป็นบุตรคนที่ 5 จากพี่น้องทั้งหมด 6 คน ครอบครัวของเขายากจนในขณะที่เขากำลังโต กง เฝื่องชื่นชอบฟุตบอลตั้งแต่เด็ก เขาเริ่มต้นเล่นฟุตบอลเมื่ออายุ 5 ปีด้วยลูกฟุตบอลที่ทำจากหวาย

## อาชีพสโมสร

### '''ฮหว่างอัญซาลาย'''
กง เฝื่องเปิดตัววีลีก 1 เมื่อวันที่ 4 มกราคม พ.ศ. 2558 ในเกมเปิดฤดูกาลกับซันนาคั้ญฮหว่า ฮหว่างอัญซาลายชนะเกมนี้ 4–2 ขณะที่กง เฝื่องทำประตูได้ 2 ประตู กง เฝื่องยิงอีกสองประตูในรอบก่อนรองชนะเลิศเวียดนามคัพกับด่งท้าป กง เฝื่องจบฤดูกาล 2015 ด้วยผลงาน 6 ประตูจากการลงสนาม 25 นัด เขาเป็นผู้ทำประตูสูงสุดของสโมสรและลงเล่นมากเป็นอันดับสอง เมื่อวันที่ 6 มกราคม พ.ศ. 2559 กง เฝื่องได้รับรางวัลนักเตะดาวรุ่งแห่งปี พ.ศ. 2558 โดยเอาชนะเพื่อนร่วมสโมสรเหงียน ต๊วน อัญที่ได้รับรางวัลเมื่อปีที่แล้วและผู้เล่นฮานอย โด๋ ซวี หมั่ญ

ปี 2561 เป็นหนึ่งในฤดูกาลที่ดีที่สุดของเขาสำหรับ ฮหว่างอัญซาลาย กง เฝื่องยิงได้ 12 ประตูในวี.ลีก ดิวิชัน 1 และ 4 ประตูในเวียดนามคัพ แม้ว่าสโมสรของเขาเพิ่งจบอันดับที่ 11 เมื่อสิ้นสุดฤดูกาล แต่ เฝื่อง ยังคงได้รับเลือกให้อยู่ในทีมยอดเยี่ยมประจำฤดูกาลของวี.ลีก ดิวิชัน 1 จากการแสดงของเขา

ในปี 2564 กง เฝื่องกลับมาที่สโมสรหลังสัญญายืมตัวกับโฮจิมินห์ซิตี้หมดลง ตามด้วยการมาถึงของโค้ชคนใหม่ เกียรติศักดิ์ เสนาเมือง กง เฝื่อง และ ฮหว่างอัญซาลาย ร้อนแรงในฤดูกาล 2021 พวกเขาอยู่จ่าฝูงของตารางหลังจากผ่านไป 12 รอบ แต่ฤดูกาลถูกยกเลิกเนื่องจากโควิด-19 เขาทำประตูได้ 6 ประตู หลังจาก 12 นัดในฤดูกาลนั้น

### มิโตะ ฮอลลีฮอก (ยืมตัว)
ในปี 2559 กง เฝื่อง ถูกยืมตัวไปยัง มิโตะ ฮอลลีฮอก ในราคา 100,000 ดอลลาร์ใน เจลีก ดิวิชัน 2 เมื่อวันที่ 7 พฤษภาคม 2559 กง เฝื่อง ได้เปิดตัวให้กับ มิโตะ ฮอลลีฮอก โดยเข้ามาเป็นตัวสำรองในนาทีที่ 87 แข่งขันกับกิราวานซ์ คิตะคิวชูที่จบด้วยสกอร์ 1–0

### อินชอนยูไนเต็ด (ยืมตัว)
เมื่อวันที่ 13 กุมภาพันธ์ พ.ศ. 2562 เขาถูกยืมตัวให้กับทีมเคลีก 1 อินชอนยูไนเต็ด ด้วยสัญญายืมตัวจนกระทั่งสิ้นสุดฤดูกาล พ.ศ. 2562 เขาลงประเดิมสนามให้กับสโมสรในชัยชนะ 2–1 กับกยองนัม และเข้ามาเป็นตัวสำรองในช่วงต่อเวลาพิเศษของครึ่งหลัง

ในวันที่ 1 มิถุนายน 2562 หลังจากสัญญายืมตัวเพียงครึ่งฤดูกาล เขาก็ถูกปล่อยโดยอินชอนยูไนเต็ด ซึ่งเป็นไปตามความปรารถนาของเขา หลังจากผ่านไป 14 รอบของ เคลีก 1 2019 เขาลงเล่นเพียง 401 นาทีจาก 8 เกมให้กับทีม และทำประตูไม่ได้เลย

### ซินต์-ทรุยเดนเซ่ (ยืมตัว)
เมื่อวันที่ 30 มิถุนายน 2562 หนังสือพิมพ์ของญี่ปุ่นชื่อ *สปอนิชิ* ยืนยันว่า กง เฝื่องกำลังจะย้ายไปร่วมทีม ซินต์-ทรุยเดนเซ่ แบบยืมตัว 1 ฤดูกาล เขาลงประเดิมสนามให้กับซินต์-ทรุยเดนในเกมที่พ่ายแพ้ต่อกลึบบรึคเคอ 0–6 เมื่อวันที่ 2 สิงหาคม โดยลงเล่นในนาทีที่ 70 อย่างไรก็ตาม เขาถูกแยกออกจากทีมอย่างถาวรหลังเกมนี้ เขาถูกใช้ให้กับทีมเยาวชนเป็นหลัก โดยลงเล่น 5 เกมและยิงได้ 1 ประตูในเกมกับกลึบบรึคเคอ ยู-21 เมื่อวันที่ 27 สิงหาคม พ.ศ. 2562

### โฮจิมินห์ซิตี้
กง เฝื่องเดินทางกลับเวียดนามและเล่นให้กับโฮจิมินห์ซิตี้ รองแชมป์วีลีก 1 ประจำปี 2562 ด้วยสัญญายืมตัวอีกฉบับ กง เฝื่องยิงประตูแรกให้สโมสรในการแข่งขันรอบแบ่งกลุ่มเอเอฟซีคัพ 2020 กับสโมสรเมียนมาย่างกุ้ง ยูไนเต็ด เมื่อวันที่ 11 กุมภาพันธ์ พ.ศ. 2563

### โยโกฮามะ
เมื่อวันที่ 25 ธันวาคม พ.ศ. 2565 กง เฝื่องได้รับการประกาศอย่างเป็นทางการว่าเป็นการเซ็นสัญญาครั้งใหม่ของสโมสรเจลีก 1 โยโกฮามะ ลีกที่เพิ่งเลื่อนชั้น เขาเปิดตัวให้กับสโมสรเมื่อวันที่ 5 เมษายน พ.ศ. 2566 โดยลงเป็นตัวสำรอง โดยแพ้นาโงยะ แกรมปัส 2–3 ในเจลีกคัพ

เมื่อวันที่ 24 เมษายน พ.ศ. 2567 เขาออกสตาร์ทเป็นตัวจริงเป็นครั้งแรกในระหว่างการแข่งขันเจลีกคัพ 2024 กับฟาจาโน โอกายามะ

เมื่อวันที่ 14 กันยายน 2024 เขาตัดสินใจออกจากสโมสรหลังจากอยู่กับทีมมา 2 ปี เพราะไม่มีโอกาสได้แข่งขันอย่างสม่ำเสมอ

## อาชีพระดับนานาชาติ

### ชุดเยาวชน
กง เฝื่องถูกเรียกติดทีมเวียดนาม ยู-19 เป็นครั้งแรกในเดือนกันยายน พ.ศ. 2556 เพื่อเข้าร่วมการแข่งขันชิงแชมป์เยาวชน เอเอฟเอฟ ยู-19 ประจำปี 2556 ทีมเข้าสู่รอบชิงชนะเลิศด้วยการไม่แพ้ใครมา 5 นัด แต่ในที่สุดก็พ่ายแพ้ให้กับประเทศเจ้าภาพ อินโดนีเซีย ยู–19 ในการยิงจุดโทษ (7–6) กง เฝื่องทำประตูได้ 2 ประตู ในการแข่งขันครั้งนี้

กง เฝื่อง ยิง 4 ประตูในฟุตบอลเอเชียเยาวชนอายุไม่เกิน 23 ปี 2018 รอบคัดเลือก และ 1 ประตูในรอบสุดท้าย ที่พบกับอิรัก ในทัวร์นาเมนต์นี้ กง เฝื่องทำหน้าที่ได้ดีในฐานะ "กองหน้าเสมือนจริง" และช่วยให้เวียดนาม ยู-23 เข้าถึงรอบชิงชนะเลิศ ซึ่งเป็นความสำเร็จครั้งประวัติศาสตร์ของฟุตบอลเยาวชนเวียดนามในระดับทวีป

### ทีมชาติชุดใหญ่
กง เฝื่องลงประเดิมสนามให้ทีมชาติชุดใหญ่แทนในนาทีที่ 77 ในเกมฟุตบอลโลก 2018 รอบคัดเลือก (เอเอฟซี) กับอิรักเมื่อวันที่ 8 ตุลาคม 2558 5 วันต่อมา เขากลับมาอีกครั้งจาก เปลี่ยนตัวแต่ลงเล่นทั้งครึ่งหลังในเกมที่พบกับไทย

กง เฝื่องเป็นผู้เล่นคนสำคัญของทีมเวียดนามในเอเอฟเอฟคัพ 2018 เมื่อเขายิงได้ 3 ประตู รวมถึง 2 ประตูในรอบแบ่งกลุ่ม ในเกมกับลาว มาเลเซีย และ 1 ประตูในรอบรองชนะเลิศนัดที่ 2 กับฟิลิปปินส์ ในรอบชิงชนะเลิศ เวียดนามเอาชนะมาเลเซียจนได้แชมป์

## เกียรติประวัติ

### เวียดนาม

* ฟุตบอลชิงแชมป์แห่งชาติอาเซียน: 2018
* วีเอฟเอฟ คัพ: 2022

### เวียดนาม อายุไม่เกิน 23 ปี

* เอเชียนคัพ รุ่นอายุไม่เกิน 23 ปี: รองชนะเลิศ: 2018
* วีเอฟเอฟ คัพ: 2018

### รายบุคคล

* นักเตะเยาวชนเวียดนามยอดเยี่ยมแห่งปี: 2015

## อ้างอิง

หมวดหมู่:กองหน้าฟุตบอล
หมวดหมู่:นักฟุตบอลชาวเวียดนาม
หมวดหมู่:นักฟุตบอลทีมชาติเวียดนาม
หมวดหมู่:ผู้เล่นในวี.ลีก 1
หมวดหมู่:ผู้เล่นในเคลีก 1
หมวดหมู่:ผู้เล่นในเจ2 ลีก
หมวดหมู่:ผู้เล่นในเบลเจียนเฟิสต์ดิวิชัน เอ
หมวดหมู่:ผู้เล่นสโมสรฟุตบอลฮหว่างอัญซาลาย
หมวดหมู่:ผู้เล่นสโมสรฟุตบอลอินช็อนยูไนเต็ด
หมวดหมู่:บุคคลจากจังหวัดเหงะอาน
หมวดหมู่:ผู้เล่นในเอเชียนคัพ 2019